CELEX: 32021D0780
Language: el
Date: 2021-05-10 00:00:00
Title: Απόφαση (ΕΕ) 2021/780 του Συμβουλίου της 10ης Μαΐου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου για τα Δικαιώματα Πνευματικής Ιδιοκτησίας στον Τομέα του Εμπορίου του Παγκόσμιου Οργανισμού Εμπορίου

12.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/45
               
            
         ΑΠΟΦΑΣΗ (ΕΕ) 2021/780 ΤΟΥ ΣΥΜΒΟΥΛΙΟΥ
         της 10ης Μαΐου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου για τα Δικαιώματα Πνευματικής Ιδιοκτησίας στον Τομέα του Εμπορίου του Παγκόσμιου Οργανισμού Εμπορίου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για την ίδρυση του Παγκόσμιου Οργανισμού Εμπορίου, περιλαμβανομένων των συμφωνιών που περιέχονται στα παραρτήματα 1, 2 και 3 της εν λόγω συμφωνίας («συμφωνία του Μαρακές»), συνάφθηκαν από την Ένωση με την απόφαση 94/800/ΕΚ του Συμβουλίου (1) και τέθηκαν σε ισχύ την 1η Ιανουαρίου 1995.
                  
               
                     (2)
                  
                  
                     Σύμφωνα το άρθρο 66 παράγραφος 1 της συμφωνίας για τα δικαιώματα πνευματικής ιδιοκτησίας στον τομέα του εμπορίου («συμφωνία TRIPS»), η οποία περιλαμβάνεται στο παράρτημα 1Γ της συμφωνίας του Μαρακές, το Συμβούλιο για τα Δικαιώματα Πνευματικής Ιδιοκτησίας στον Τομέα του Εμπορίου του Παγκόσμιου Οργανισμού Εμπορίου («Συμβούλιο TRIPS»), μετά από δεόντως αιτιολογημένη αίτηση εκ μέρους μιας λιγότερο ανεπτυγμένης χώρας (ΛΑΧ) μέλους, παρατείνει τη μεταβατική περίοδο κατά τη διάρκεια της οποίας οι ΛΑΧ μέλη δεν υποχρεούνται να εφαρμόζουν τις διατάξεις της συμφωνίας TRIPS, πλην των άρθρων 3, 4 και 5.
                  
               
                     (3)
                  
                  
                     Η υφιστάμενη μεταβατική περίοδος, όπως συμφωνήθηκε στην απόφαση που έλαβε το Συμβούλιο TRIPS στις 11 Ιουνίου 2013, λήγει την 1η Ιουλίου 2021.
                  
               
                     (4)
                  
                  
                     Την 1η Οκτωβρίου 2020, το Τσαντ, εξ ονόματος της ομάδας ΛΑΧ, υπέβαλε επίσημα αίτηση για παράταση της μεταβατικής περιόδου.
                  
               
                     (5)
                  
                  
                     Το Συμβούλιο TRIPS, κατά την επίσημη συνεδρίασή του στις 8 και 9 Ιουνίου 2021, πρόκειται να εκδώσει απόφαση σχετικά με το αίτημα παράτασης της μεταβατικής περιόδου βάσει του άρθρου 66 παράγραφος 1 της συμφωνίας TRIPS για τις ΛΑΧ μέλη («απόφαση του Συμβουλίου TRIPS»).
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου TRIPS, δεδομένου ότι η απόφαση του Συμβουλίου TRIPS θα είναι δεσμευτική για την Ένωση.
                  
               
                     (7)
                  
                  
                     Οι ΛΑΧ μέλη αντιπροσωπεύουν το πλέον ευάλωτο κομμάτι της διεθνούς εμπορικής κοινότητας και αντιμετωπίζουν οικονομικούς, χρηματοοικονομικούς και διοικητικούς περιορισμούς. Οι ΛΑΧ μέλη χρειάζεται να διαθέτουν περιθώριο άσκησης πολιτικής και ευελιξία για να αντιμετωπίσουν τις αναπτυξιακές προκλήσεις τους, καθώς και περαιτέρω χρόνο για την εφαρμογή της συμφωνίας TRIPS.
                  
               
                     (8)
                  
                  
                     Ένα ορισμένο επίπεδο προστασίας και επιβολής των δικαιωμάτων πνευματικής ιδιοκτησίας ωφελεί και τις ΛΑΧ μέλη, καθώς τα δικαιώματα αυτά αποτελούν καταλύτη για την καινοτομία και σημαντικό εργαλείο για τη βιώσιμη ανάπτυξη. Ορισμένες ΛΑΧ μέλη έχουν ήδη πραγματοποιήσει κάποια βήματα για την εφαρμογή της συμφωνίας TRIPS και χρειάζεται να ενθαρρυνθούν ώστε να μη μειώσουν το υφιστάμενο επίπεδο προστασίας και επιβολής των δικαιωμάτων πνευματικής ιδιοκτησίας.
                  
               
                     (9)
                  
                  
                     Η παράταση της μεταβατικής περιόδου χωρίς χρονικό περιορισμό, όπως προτείνεται από την ομάδα ΛΑΧ, θα επιβράδυνε τη διαδικασία της σταδιακής ενσωμάτωσης των ΛΑΧ μελών, ως μελών του πολυμερούς εμπορικού συστήματος, στο διεθνές σύστημα προστασίας της πνευματικής ιδιοκτησίας βάσει των ελάχιστων απαιτήσεων που προβλέπονται στη συμφωνία TRIPS.
                  
               
                     (10)
                  
                  
                     Κατά συνέπεια, είναι σκόπιμο να παραταθεί η μεταβατική περίοδος για την εφαρμογή της συμφωνίας TRIPS, πλην των άρθρων 3, 4 και 5, για τις ΛΑΧ μέλη για περιορισμένο χρονικό διάστημα που δεν θα υπερβαίνει τα 10 έτη.
                  
               
                     (11)
                  
                  
                     Σε περίπτωση που τα μέλη του Παγκόσμιου Οργανισμού Εμπορίου υποστηρίξουν την παράταση της μεταβατικής περιόδου βάσει του άρθρου 66 παράγραφος 1 της συμφωνίας TRIPS για μεγαλύτερο χρονικό διάστημα ή χωρίς χρονικό περιορισμό, η Ένωση δεν θα πρέπει να εμποδίσει την επίτευξη συναίνεσης.
                  
               
                     (12)
                  
                  
                     Η αίτηση των ΛΑΧ για πρόσθετη δωδεκαετή περίοδο εξαίρεσης από την ημερομηνία κατά την οποία μια ΛΑΧ μέλος παύει να περιλαμβάνεται στην κατηγορία των ΛΑΧ φαίνεται να υπερβαίνει το πεδίο εφαρμογής του άρθρου 66 παράγραφος 1 της συμφωνίας TRIPS, δεδομένου ότι το εν λόγω άρθρο ισχύει μόνο για την παράταση της μεταβατικής περιόδου όσον αφορά την εφαρμογή ορισμένων διατάξεων της συμφωνίας TRIPS από τις ΛΑΧ μέλη. Ως εκ τούτου, η αίτηση εξαίρεσης για μέλη που δεν ανήκουν στις ΛΑΧ στο πλαίσιο απόφασης του Συμβουλίου TRIPS βάσει του άρθρου 66 παράγραφος 1 της συμφωνίας TRIPS δεν θα πρέπει να υποστηριχθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου για τα Δικαιώματα Πνευματικής Ιδιοκτησίας στον Τομέα του Εμπορίου του Παγκόσμιου Οργανισμού Εμπορίου («Συμβούλιο TRIPS») κατά την επίσημη συνεδρίασή του στις 8 και 9 Ιουνίου 2021 είναι η ακόλουθη:
            
                        α)
                     
                     
                        οι ΛΑΧ μέλη δεν υποχρεούνται να εφαρμόζουν τις διατάξεις της συμφωνίας για τα δικαιώματα πνευματικής ιδιοκτησίας στον τομέα του εμπορίου («συμφωνία TRIPS»), πλην των άρθρων 3, 4 και 5, για περιορισμένο χρονικό διάστημα που δεν θα υπερβαίνει τα 10 έτη, ή έως την ημερομηνία κατά την οποία θα παύσουν να είναι ΛΑΧ μέλη, ανάλογα με το ποια ημερομηνία είναι προγενέστερη·
                     
                  
                        β)
                     
                     
                        σε περίπτωση που τα μέλη του Παγκόσμιου Οργανισμού Εμπορίου υποστηρίξουν την παράταση της μεταβατικής περιόδου βάσει του άρθρου 66 παράγραφος 1 της συμφωνίας TRIPS για μεγαλύτερο χρονικό διάστημα ή χωρίς χρονικό περιορισμό, η Ένωση δεν θα εμποδίσει την επίτευξη συναίνεσης·
                     
                  
                        γ)
                     
                     
                        οι ΛΑΧ μέλη μεριμνούν ώστε οι τυχόν μεταβολές που θα υποστούν οι νόμοι, οι κανονισμοί και οι πρακτικές των ΛΑΧ μελών κατά τη διάρκεια της πρόσθετης μεταβατικής περιόδου να μην αποδυναμώνουν τη συμφωνία τους με τις διατάξεις της συμφωνίας TRIPS. Ωστόσο, σε περίπτωση που τα μέλη του Παγκόσμιου Οργανισμού Εμπορίου δεν υποστηρίξουν μια τέτοια υποχρέωση για τις ΛΑΧ μέλη, η Ένωση δεν θα εμποδίσει την επίτευξη συναίνεσης·
                     
                  
                        δ)
                     
                     
                        η αίτηση των ΛΑΧ μελών για πρόσθετη δωδεκαετή περίοδο εξαίρεσης από την ημερομηνία κατά την οποία μια ΛΑΧ μέλος παύει να περιλαμβάνεται στην κατηγορία των ΛΑΧ δεν θα υποστηριχθεί, δεδομένου ότι δεν εμπίπτει στο πεδίο εφαρμογής του άρθρου 66 παράγραφος 1 της συμφωνίας TRIPS.
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 10 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 94/800/ΕΚ του Συμβουλίου, της 22ας Δεκεμβρίου 1994, σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθ’ όσον αφορά τα θέματα που εμπίπτουν στις αρμοδιότητές της (ΕΕ L 336 της 23.12.1994, σ. 1).